Նանդոր Հիդեգկուտի

Նանդոր Հիդեգկուտի (, 3 մարտի, 1922, Բուդապեշտ, Հունգարիա – 14 փետրվարի, 2002, Բուդապեշտ), իսկական անունը՝ Նանդոր Կալտենբրուներ (), հունգարացի ֆուտբոլիստ և մարզիչ։ Խաղացել է Հունգարիայի ազգային հավաքականում հետ քաշված հարձակվողի դիրքում՝ դառնալով առաջին կենտրոնական հարձակվողն աշխարհում, ով խաղացել է դաշտի կենտրոնին մոտ։ Եղել է հայտնի «Ոսկե թիմի» անդամ, որ 32 խաղ անընդմեջ անցկացրել է առանց պարտության։ 1954 թվականի աշխարհի առաջնությունում ազգային հավաքականի կազմում արժանացել է արծաթե մեդալի, իսկ 1952 թվականին դարձել է օլիմպիական չեմպիոն։ Եղել է Անգլիայի հավաքականի դեմ խաղում Հունրգարիայի հաղթանակի կերտողներից մեկը՝ խաղի ընթացքում ձևակերպելով հեթ-տրիկ․ այդ խաղում անգլիացիներն առաջին անգամ տնային խաղում պարտվել են ոչ Մեծ Բրիտանիայից եկած թիմի։

Նանդոր Հիդեգկուտիի անունն է կրում մարզադաշտ Բուդապեշտում։

Կենսագրություն 
Նանդոր Հիդեգկուտին ծնվել է 1922 թվականի մարտի 3-ին Բուդապեշտի Օբուդան թաղամասում, միջին դասի ընտանիքում։ Ֆուտբոլ խաղալ սկսել է «Ույլակի» աղյուսի գործարանի թիմում։ Այնտեղից նա տեղափոխվել է այլ գործարանների թիմեր՝ նախ «Գազմյուվեկ», ապա «Էլեկտրոմոշ»։ 1945 թվականին Հիդեգկուտին տեղափոխվել է «Հերմինամեզեյ» ակումբ։

1946 թվականին Նանդոր Հիդեգկուտին տեղափոխվել է ՄՏԿ ակումբ, որի կազմում երեք անգամ դարձել է Հունգարիայի չեմպիոն և մեկ անգամ նվաճել է Հունգարիայի գավաթը։

Որպես մարզիչ՝ Նանդոր Հիդեգկուտին աշխատել է ոչ միայն հունգարական, այլև արտասահմանյան մի շարք թիմերի հետ։ Իտալական «Ֆիորենտինա» ակումբի հետ նա նվաճել է 
Գավաթների գավաթը, «Դյոր» ակումբի հետ հաղթել է Հունգարիայի առաջնությունում և հասել մինչև Եվրոպայի չեմպիոնների գավաթի խաղարկության կիսաեզրափակիչ։

Առօրյա կյանքում աչքի է ընկել չափազանց հանգիստ բնավորությամբ։ 1956 թվականին՝ Հունգարական հեղափոխությունից հետո, Նանդոր Հինդեգկուտին Հունգարիայի հավաքականի այն քիչ թվով ֆուտբոլիստներից մեկն էր, որ վերադարձել է հայրենիք։

Նանդոր Հիդեգկուտին մահացել է 2002 թվականի փետրվարի 14-ին Բուդապեշտում։

Նանդոր Հիդեգկուտիի անվամբ է կոչվում ՄՏԿ ակումբի մարզադաշտը։

Վիճակագրություն

Ձեռքբերումներ

Որպես խաղացող

Թիմային 
 Օլիմպիական չեմպիոն - 1952
 Աշխարհի փոխչեմպիոն - 1954
 Կենտրոնական Եվրոպայի գավաթի դափնեկիր - 1953
 Հունգարիայի չեմպիոն - 1951, 1953, 1958
 Հունգարիայի գավաթակիր - 1952
 Միտրոպայի գավաթի դափնեկիր - 1955

Անհատական 
 Տարվա ֆուտբոլիստ Հունգարիայում - 1953

Որպես մարզիչ 
 Գավաթների գավաթի դափնեկիր - 1961
 Հունգարիայի չեմպիոն - 1963
 Եվրոպայի չեմպիոնների գավաթի խաղարկության կիսաեզրափակչի մասնակից - 1965
 Աֆրիկայի չեմպիոնների գավաթի խաղարկության եզրափակչի մասնակից - 1983
 Աֆրիկայի ֆուտբոլի կոնֆեդերացիայի Գավաթների գավաթի դափնեկիր - 1984, 1985
 Եգիպտոսի չեմպիեն - 1974/75, 1975/76, 1976/77, 1978/79, 1979/80, 1984/85
 Եգիպտոսի գավաթակիր - 1977/78

Ծանոթագրություններ

Արտաքին հղումներ 
 Էջը footballplayers.ru կայքում 
 Блуждающий центрфорвард  
 Նանդոր Հիդեգկուտիի խաղերը Հունգարիայի հավաքականի կազմում
 Հոդված independent.co.uk կայքում
 Հոդված telegraph.co.uk կայքում

Հունգարացի ֆուտբոլիստներ
Հունգարացի ֆուտբոլային մարզիչներ
Հունգարացի օլիմպիական չեմպիոններ
Ֆուտբոլի հարձակվողներ
Հունգարիայի հավաքականի ֆուտբոլիստներ
Ֆուտբոլային մարզիչներ այբբենական կարգով